**Приложение № 2.1**

**ТЕХНИЧЕСКА СПЕЦИФИКАЦИЯ**

**за**

строеж “СМР-текущ ремонт на кабинети, зали и коридори в сградите на Народното събрание”

**Местоположение и описание на обекта**

Предмет на обществената поръчка е строеж пета група. Строително-монтажните работи ще се извършват на територията на кабинети, зали и коридори в сградите на Народното събрание, София, пл. „Народно събрание“ № 2 и пл „Княз Александър I“ № 1. Предвидените за ремонт работни помещения в сградата на пл. „Народно събрание“ №2“ представляват кабинети и коридор пред тях на трети етаж и Огледална зала в сутерена, а в сградата на пл. „Княз Александър I“ №1- кабинети, зали и коридори, разположени на 6 етажа. Работните кабинети са напълно оборудвани с мебели и офис техника, което задължава изпълнителя преди началото на самите работи в съответния кабинет да изнесе наличното там преместваемо имущество в коридора, пред съответният кабинет, а останалите елементи от интериора – врати, дограми, осветителни тела, отоплителни тела и др. да защити (завие) с полиетилен. Наличното имущество в един стандартен кабинет е два боя бюра с приставка и контейнер на колелца, два броя столове, един брой шкаф (етажерка), два броя компютри и телефони и един брой принтер.

**Изисквания към начина на изпълнение и видовете строителни материали**

Изпълнението на поръчката ще се извършва съгласно изискванията на възложителя, подробно описани в настоящата спецификация и при спазване на действащото законодателство, съобразно установените технически норми и стандарти в страната и правилата по безопасност, хигиена на труда и пожарна безопасност.

При изпълнение на поръчката изпълнителят следва да пази имуществото на възложителя с грижата на добър търговец. За наличното имущество във всеки един кабинет или зала, ще бъде направен протокол. Всички елементи на интериора (мебели – вградени и преместваеми, врати, прозорци, осветителни тела, ключове и контакти, отоплителни тела и вентилационни решетки и др.), в случай че не се изнасят извън зоната на ремонтните работи или не са предмет на същите – следва да бъдат защитени по подходящ начин. При евентуално нанесени вреди на лица или имущество, при или по повод изпълнението на ремонтните работи, отговорността е изцяло на изпълнителя.

Организацията и самото изпълнение на работите, обект на поръчката, трябва да са съобразени с условията на строителството в централната градска част. Изпълнителят трябва да си осигури съответните разрешителни за влизане на транспорт и механизация в зона Ц – гр. София и да предприеме необходимите действия за организация на строителната площадка.

Строително-монтажните работи ще се изпълняват при режим на ограничен достъп до сградата и в условията на работещо Народно събрание. С оглед нормалното функциониране на сградата изпълнението на видовете СМР ще се извършва и в почивни и празнични дни, при двусменен режим на работа, без това да променя общата стойност и срок на поръчката (възложителят осигурява достъп до зоните за работа в почивните и празнични дни в т.ч. в дните събота и неделя).

След приключване на работата за деня, следва да се почистват своевременно всички зацапани повърхностни и подходи за внасяне и изнасяне на строителните материали. Необходимо е регулярно изхвърляне на строителния отпадък за сметка на изпълнителя, в т.ч. извозване до отредените от общината сметища и след приключване на всички дейности - основно почистване на помещенията.

При изпълнението на СМР е необходимо да се спазва утвърдения от главния секретар план за пожарна безопасност на Народното събрание, вх. № 355-00-311/04.04.2013 г.

Предвид кратките срокове за изпълнение на предвидените работи и факта, че ще се работи в условията на работещо Народно събрание, преди началото на строително-монтажните работи изпълнителят следва да състави и представи на възложителя линейни планове (графици) по дни за работа по отделните зони в двете сгради при двусменен режим на работа, с посочен брой заети служители по видове работи. Народното събрание ще осигури достъп до помещенията и в почивните и празнични дни, в т.ч. в събота и неделя. Строително-монтажните работи в кабинетите в сградата на Народното събрание на пл. „Народно събрание“ № 2, могат да бъдат извършвани само в периода от 03.08.2015 г. до 26.08.2015 г.

Отделните видове строително-монтажни работи са посочени в количествена сметка. При изпълнението им следва да се спазват посочените по-долу изисквания:

**-** *Покриване с полиетилен*: с цел качествена защита на имуществото на възложителя в зоната на работа и по пътищата за изнасяне на строителния отпадък изпълнителят следва да направи превантивна защита с полиетиленово фолио с дебелина мин. 45 микрона за покриване на подове и мин. 20 микрона за покриване на стени, мебели, осветителни тела и др. елементи от интериора.

- *Демонтаж на тапети*: в част от работните кабинети и помещения по стените има стари тапети, които следва да бъдат демонтирани по подходящ начин. След демонтажа на тапетите следва обработка на основата (грундиране) и шпакловане на повърхностите с гипсова шпакловка.

- *Подготовка на основата (грундиране) и боядисване по стени тавани с латекс*: преди боядисването с латекс по стени и тавани със стара латексова боя, следва да се направи подготовка на основата на стени и тавани, а именно - почистване и обезпрашаване, премахване на подкожушената шпакловка, частично прешпакловане, грундиране и подготовка на основата за полагане на латексова боя. Така подготвената основа следва да се боядиса двукратно с латексова боя – акрилна, дишаща с отлична покривност, устойчива на изтриване с плътност не по-малка от 1,5 гр./см3, с цвят максимално близък до съществуващия.

- *Боядисване с алкидна блажна боя*: преди полагането на блажна боя върху повърхности, същите следва да са добре почистени от прах, ръжда, масла (петна от животински, растителни или минерални масла) и други замърсители. Наранените повърхности следва да се китват, шлайфат и боядисат. Вторият пласт боя трябва да се нанася след пълното изсъхване на първия пласт. Боята трябва да е устойчива на влага, механични въздействия и атмосферни влияния, да има отлично сцепление към повърхностите и да притежава висока еластичност и устойчивост на триене и миене с почистващи препарати.

- *Шлайфане и лакиране на врати, ламперия, вградени шкафове, радиаторни решетки и др.:* преди полагането на лака върху дървените повърхности, същите следва да бъдат китвани, шлайфани и добре почистени от прах и различни замърсители. Наранените повърхности следва да се китват с акрилен кит за дърво притежаващ добра запълваща способност, бърза съхливост, здравина и добро шлайфане. Нанасянето на пожароустойчив лак (клас по реакция на огън минимум D-s2), следва да се прави само след грундиране на повърхностите. Материалът следва да осигури гладка, здрава и твърда повърхност, еднородност и липса на петна, отлична защита на дървото от влага, ултравиолетова светлина, химикали и механични въздействия.

- *Циклене и трикратно лакиране на стар паркет:* Преди лакирането на настилката от паркет, повърхността следва да се цикли, китва и шлайфа машинно и ръчно (в зоните, в които не достига машината). Съществуващите первази да се демонтират, а преместваемите мебели да се изнесат в коридора пред съответното помещение. В случай, че частично липсват подови первази, то такива следва да се осигурят и монтират, като видът и качеството им да не се различава от тези на съществуващите. Паркетът следва да се притегне и фугира, а в случай че липсват паркетини - следва да се осигурят и монтират, като качеството и видът им да не се различава от тези на съществуващите. Фугирането на настилката, да се изпълни с материал (паста, силикон и др.) по начин осигуряващ еднаквост и еднородност на настилката в цялото помещение. Материалът за лакиране трябва да бъде пожароустойчив, като следва да осигури гладка, здрава и твърда повърхност, еднородност и липса на петна, отлична защита на паркета от влага, ултравиолетова светлина, химикали и почистващи и миещи средства, механични въздействия.

- *Направа на преградна стена от щендерна конструкция*: конструкцията следва да се изпълни от два пласта пожароустойчив гипсокартон с дебелина 12,5мм. монтиран двустранно на носещите профили и минерална вата 100 мм. 80 kg/m3, монтирана между картоните. Всички снадки на гипсокартонни плоскости следва да са обработени по подходящ начин (да се ползват гипсфазерни или PVC ленти, да се обработи мястото на контактната фуга, като се прореже каналче, което да се запълни в последствие след монтажа на лентата чрез шпакловане с шпакловъчна гипсова маса и т.н.т.). По всички външни ъгли следва да се монтира алуминиев ъглохранител, а вътрешните ъгли да се обработят с акрилен силикон.

- *Изхвърляне на строителни отпадъци и почистване след ремонта*: Изпълнителят следва да организира регулярно изхвърляне на строителния отпадък за своя сметка в т.ч. да го извози до отредените от общината сметища и след приключване на всички дейности - основно да почисти помещенията.

По време на изпълнението всички влагани материали ще се одобрят от Възложителя по представена от Изпълнителя мостра и технически документи.